b'\n_START_ARTICLE_\nCal Bassacs\n_START_SECTION_\nSituaci\xc3\xb3 geogr\xc3\xa0fica i comunicacions\n_START_PARAGRAPH_\nCal Bassacs \xc3\xa9s entre un i dos quil\xc3\xb2metres al sud de la vila de Gironella. Al sud de Cal Bassacs hi ha les col\xc3\xb2nies t\xc3\xa8xtils de Viladomiu Vell i de Viladomiu Nou. A l\'est, molt propera, hi ha la Urbanitzaci\xc3\xb3 de Cal Ramons. _NEWLINE_Pel mig de Cal Bassacs hi passa l\'antiga carretera C-1411 d\'Abrera a Bellver de Cerdanya. Tamb\xc3\xa9 hi passa, a l\'oest, l\'actual carretera C-16 (Eix del Llobregat)._NEWLINE_Cal Bassacs disposa d\'una parada d\'autobusos de la l\xc3\xadnia entre Manresa i Berga, amb una freq\xc3\xbc\xc3\xa8ncia d\'uns 5-6 autobusos diaris, com tamb\xc3\xa9 de la l\xc3\xadnia entre Barcelona i Berga. La companyia d\'autobusos que hi opera \xc3\xa9s ALSA. Des de 1887 fins al 1973 va tenir tamb\xc3\xa9 ferrocarril, el Tramvia o Ferrocarril Econ\xc3\xb2mic de Manresa a Berga, conegut com el Carrilet, de la l\xc3\xadnia Manresa-Berga-Guardiola, dels Ferrocarrils de la Generalitat de Catalunya._NEWLINE_Per Cal Bassacs hi passa el sender de petit recorregut PR C-144, conegut com la Ruta de les col\xc3\xb2nies.\n_START_SECTION_\nHist\xc3\xb2ria\n_START_PARAGRAPH_\nEls pobladors m\xc3\xa9s antics de l\'actual Cal Bassacs es poden situar al neol\xc3\xadtic, ja que es varen trobar uns jaciments arqueol\xc3\xb2gics molt a prop de la capella de Sant Marc de Cal Bassacs. Aquestes restes arqueol\xc3\xb2giques es poden visitar al Museu de Berga.\n_START_SECTION_\nHist\xc3\xb2ria Contempor\xc3\xa0nia\n_START_PARAGRAPH_\nL\'actual nucli habitat de Cal Bassacs deu el seu naixement a la creaci\xc3\xb3 de la col\xc3\xb2nia t\xc3\xa8xtil que van fundar el matrimoni Teixidor-Bassacs a les darreries del S. XIX. Al mateix temps l\'augment de poblaci\xc3\xb3 tamb\xc3\xa9 fou provocat per l\'arribada del carrilet i el pas de la carretera de Barcelona a Berga i Castellar de N\'Hug, ja que, a part dels pisos de la col\xc3\xb2nia, es va comen\xc3\xa7ar a construir al peu de la carretera, on s\'instal\xc2\xb7laren alguns serveis i comer\xc3\xa7os. Posteriorment, es van anar obrint i urbanitzant nous carrers._NEWLINE_Els habitants de Cal Bassacs patiren molt fortament el proc\xc3\xa9s de desindustrialitzaci\xc3\xb3 del t\xc3\xa8xtil que afect\xc3\xa0 la comarca del Bergued\xc3\xa0 i les comarques ve\xc3\xafnes. Aix\xc3\xb2 va provocar una diversificaci\xc3\xb3 de l\'economia local.\n_START_SECTION_\nLa f\xc3\xa0brica dels Teixidor-Bassacs i la col\xc3\xb2nia de Cal Bassacs\n_START_PARAGRAPH_\nLa f\xc3\xa0brica de cal Bassacs, que va donar origen a la col\xc3\xb2nia, es va construir per la iniciativa del matrimoni format per Joan Teixidor i Ball\xc3\xbas (1809-1891) i Raimunda Bassacs i Fornells (1818-1883), una parella provinent de fam\xc3\xadlies de teixidors i filadors de la comarca (de Berga i Gironella, respectivament). Des de 1861 fins al 1896 van tenir una \xc2\xabf\xc3\xa0brica\xc2\xbb, amb deu telers de m\xc3\xa0, a la seva casa pairal, a la pla\xc3\xa7a de l\'esgl\xc3\xa9sia de Gironella, al mateix lloc on ara hi ha la casa-museu Teixidor-Bassacs. Al mateix temps, el 1861 compraven una pe\xc3\xa7a de terra al costat del riu Llobregat, davant mateix del pont rom\xc3\xa0nic de sant Marc, on m\xc3\xa9s tard construirien la f\xc3\xa0brica. El 1862 demanaven perm\xc3\xads a l\'Ajuntament per construir una f\xc3\xa0brica i un mol\xc3\xad fariner. Van necessitar finan\xc3\xa7ar la inversi\xc3\xb3, ja que calia construir tota la infraestructura hidr\xc3\xa0ulica a m\xc3\xa9s de la industrial. Des del 1863 posse\xc3\xafen tamb\xc3\xa9 una casa a Avi\xc3\xa0 amb 11 telers, una m\xc3\xa0quina de bitlles i un ordidor. El 1869 comencen les obres de la resclosa i obtenen el perm\xc3\xads per a l\'aprofitament d\'aig\xc3\xbces del Llobregat per fer anar una f\xc3\xa0brica i un mol\xc3\xad amb dues moles. El 1871 ja tenien la f\xc3\xa0brica i el canal constru\xc3\xafts i compren els terrenys annexos. De fet, el mol\xc3\xad no es va arribar a construir mai, ja que van acabar fent dues f\xc3\xa0briques._NEWLINE_Des de molt aviat, aquest nucli industrial era anomenat per tothom "cal Bassacs", probablement per la forta personalitat de Raimunda, una dona emprenedora i molt activa, sempre al capdavant del negoci familiar. A mesura que anaven construint ja llogaven parts de la f\xc3\xa0brica a petites empreses. El 1884, per exemple, segurament amb una de les dues f\xc3\xa0briques ja acabades, la van llogar als Torra de Manresa, que m\xc3\xa9s endavant crearien la col\xc3\xb2nia de Cal Mar\xc3\xa7al. En general, Joan Teixidor responia al tipus d\'industrials que tenen f\xc3\xa0briques per\xc3\xb2 no fabriquen ells mateixos, sin\xc3\xb3 que les arrenden, per tant el negoci el fan indirectament a partir del t\xc3\xa8xtil. Durant molts anys, els llogaters m\xc3\xa9s importants foren Marc Bassany de Sallent \xe2\x80\x93un dels primers socis de Tom\xc3\xa0s Viladomiu i Bertran fundador de Viladomiu\xe2\x80\x93, i Pau Forast\xc3\xa9 i Casals de Barcelona \xe2\x80\x93documentat del 1892 al 1903\xe2\x80\x93, que es dedicava a la filatura,_NEWLINE_El matrimoni Teixidor-Bassacs van fer donaci\xc3\xb3 en vida d\'una de les dues f\xc3\xa0briques al seu fill Antoni, que la feia funcionar des de l\'any 1863; aleshores era una petita f\xc3\xa0brica de tres pisos amb un total de 600 m\xc2\xb2, i una turbina de 150 CV, i compartia, amb la f\xc3\xa0brica dels pares, un pati i una caseta. Quan va morir Joan Teixidor, el 1891, a l\'edat de 82 anys, les dues f\xc3\xa0briques ja estaven totalment acabades, i s\'havien constru\xc3\xaft els magatzems i els pisos per als treballadors. En el seu testament confirma la donaci\xc3\xb3 d\'una f\xc3\xa0brica al seu fill Antoni i fa hereus de la resta a la seva filla Concepci\xc3\xb3 i el seu gendre, Josep Fust\xc3\xa9 i Teixidor. Aquests no van fer nom\xc3\xa9s d\'arrendataris de la f\xc3\xa0brica (llogant parts de la f\xc3\xa0brica a altres petites empreses), sin\xc3\xb3 que tamb\xc3\xa9 foren fabricants._NEWLINE_El 31 de maig de 1914 es va cremar la f\xc3\xa0brica. En aquell moment ja havia mort Josep Fust\xc3\xa9, i era la v\xc3\xaddua, Concepci\xc3\xb3 Teixidor i Bassacs, qui portava l\'empresa, amb l\'ajuda del director, Esteve Esparb\xc3\xa9 i Garriga. L\'incendi va paralitzar for\xc3\xa7a temps la f\xc3\xa0brica, per\xc3\xb2 l\'activitat industrial es va reprendre i fins i tot ampliar, ja que el 1919 van llogar la f\xc3\xa0brica ve\xc3\xafna dels parents per 15 anys. El 1925, a la mort de Concepci\xc3\xb3 Teixidor, fou el seu fill Salvador Fust\xc3\xa9 i Teixidor qui va heretar la f\xc3\xa0brica, el qual havia cursat els estudis d\'enginyeria industrial. En morir Salvador Fust\xc3\xa9, el 1949, f\xc3\xa9u hereu el seu nebot, Josep M. Minoves i Fust\xc3\xa9, el qual esdevingu\xc3\xa9 el principal accionista de la companyia._NEWLINE_Als \xc3\xbaltims anys del segle XX es van unir les dues empreses, els hereus d\'Antoni i els successors de Concepci\xc3\xb3, van fusionar les dues f\xc3\xa0briques i les van convertir en una societat an\xc3\xb2nima.  _NEWLINE_Despr\xc3\xa9s de patir la crisi del t\xc3\xa8xtil amb diverses reduccions, l\'empresa Hilados y Tejidos Fust\xc3\xa9 S.A. va tancar definitivament el 2002.'